
[bookmark: _Toc0]Újabb megyében azonosítottak ASP-vel fertőzött vaddisznót
Bács-Kiskun megye területén igazolta az afrikai sertéspestis (ASP) vírusának jelenlétét egy állománygyérítés során kilőtt vaddisznóban a Nemzeti Élelmiszerlánc-biztonsági Hivatal (Nébih) laboratóriuma. A fertőzött vaddisznót Hercegszántó közigazgatási területén, közvetlenül az országhatár mellett ejtették el. A vadászatra jogosultak és a sertéstartók számára továbbra is különösen fontos a járványvédelmi előírások betartása és a fokozott figyelem a betegség terjedésének megelőzése érdekében.
A hatóság az 505050 kódszámú vadgazdálkodási egység területén igazolta az afrikai sertéspestis jelenlétét. Itt korábban már két esetet is megerősítettek, mindkettőt a vadgazdálkodási egység Baranya megye közigazgatási területére eső részén A vadgazdálkodási egység 2025 novembere óta az ASP szempontjából fertőzött terület kockázati kategóriába tartozott, jelenleg pedig III. típusú korlátozás alatt álló területnek minősül. A mostani esetet ugyanennek a vadgazdálkodási egységnek a Bács-Kiskun megye közigazgatási területére átnyúló részén erősítették meg a szakemberek. 
A megyében az Országos Főállatorvos korábbi utasítása alapján felállításra került a járványvédelmi feladatok irányítását biztosító Helyi Járványvédelmi Központ, ami jelenleg is folyamatosan működik. Ennek köszönhetően a szükséges járványügyi intézkedések végrehajtása a meglévő rendszer keretei között biztosítottak.
A járványügyi helyzet jelenlegi értékelése alapján az újabb eset nem teszi szükségessé az ASP szempontjából meghatározott kockázati területek kiterjesztését. A hatóság ugyanakkor folyamatosan értékeli a hazai járványhelyzetet, a vizsgálati eredmények, valamint a rendelkezésre álló járványügyi adatok alapján szükség esetén felülvizsgálja a területi besorolást.
A vírus újabb megjelenése ismételten rámutat arra, hogy a vaddisznóállomány folyamatos csökkentése, valamint az állománygyérítés során elejtett állatok vizsgálata kiemelt jelentőségű az ASP elleni védekezésben. A Nébih továbbra is kéri a vadászatra jogosultakat és a sertéstartókat, hogy a vonatkozó járványvédelmi előírásokat következetesen tartsák be, és a betegség terjedésének megelőzése érdekében fokozott figyelemmel járjanak el.
A vírus a házisertés-állományokban jelentős gazdasági károkat okozhat, ezért a fertőzés terjedésének megelőzése valamennyi érintett közös felelőssége. Az afrikai sertéspestis kizárólag a sertésfélékre veszélyes, emberre nem jelent veszélyt. Továbbá a forgalomban lévő sertéshúsok és húskészítmények biztonsággal fogyaszthatók.
A betegségről, az elrendelt előírásokról és korlátozásokról, valamint az érintett területekről részletes, folyamatosan frissülő információk a Nébih honlapján elérhetők: https://portal.nebih.gov.hu/hu/afrikai-sertespestis 

